

**ข่าวประชาสัมพันธ์**

**“กรุงไทย” ปลื้มคว้า 30 รางวัลระดับโลกมาครอง ตอกย้ำภาพความสำเร็จขับเคลื่อนองค์กรด้วยนวัตกรรม ก้าวสู่ธนาคารยั่งยืน**

**ธนาคารกรุงไทย** ในฐานะธนาคารพาณิชย์ชั้นนำของประเทศ มุ่งมั่นพัฒนาผลิตภัณฑ์และบริการทางการเงินที่ทันสมัย เพื่อตอบโจทย์ลูกค้าในทุกมิติ และยกระดับชีวิตคนไทยให้ดีขึ้นทุกวัน ประสบความสำเร็จในการขับเคลื่อนองค์กรด้วยนวัตกรรม โดยยึดหลักการให้ความสำคัญกับสิ่งแวดล้อม สังคม และธรรมาภิบาล (ESG) ตอบโจทย์เป้าหมายการพัฒนาอย่างยั่งยืน (SDGs) ของสหประชาชาติ ประสบความสำเร็จได้รับการยอมรับจากองค์กรชั้นนำในประเทศและต่างประเทศ สามารถคว้ารางวัลจากเวทีระดับโลกในปี 2566 มากถึง 30 รางวัล ทั้งรางวัลสุดยอดผู้นำองค์กร รางวัลด้านความยั่งยืน รางวัลด้านการพัฒนาผลิตภัณฑ์และบริการ รางวัล Digital Banking และรางวัลด้านการบริหารจัดการทรัพยากรบุคคล

**รางวัลสุดยอดผู้นำองค์กร (Banking CEO of the Year)** จำนวน 6 รางวัล ตอกย้ำความเป็นผู้นำที่มีวิสัยทัศน์ก้าวไกล กำหนดยุทธศาสตร์ขับเคลื่อนองค์กรด้วยนวัตกรรม สามารถสร้างโอกาสจากวิกฤต พัฒนาแพลตฟอร์มที่ตอบโจทย์ลูกค้าทุกกลุ่ม ทำให้ธนาคารก้าวขึ้นมาเป็นผู้นำดิจิทัลแบงกิ้งของประเทศ พร้อมมุ่งมั่นขับเคลื่อนธุรกิจภายใต้แนวคิด “นวัตกรรมสร้างคุณค่า ตอบโจทย์ลูกค้าอย่างยั่งยืน” ปรับเปลี่ยนกระบวนการ เพื่อสนับสนุนให้การดำเนินธุรกิจของธนาคารในทุกมิติเติบโตไปพร้อมกับสังคม ลดความเหลื่อมล้ำ ตอบสนองความคาดหวังของผู้มีส่วนได้ส่วนเสียทุกภาคส่วน ขับเคลื่อนองค์กรไปสู่การเติบโตได้อย่างมั่นคงและยั่งยืน โดยรางวัลที่โดดเด่นคือ Best Banking CEO จากนิตยสาร International Finance สหราชอาณาจักร และรางวัล Best Banking CEO Thailand 2023 จากนิตยสาร World Economic สหรัฐอเมริกา

**รางวัลด้านความยั่งยืน และความรับผิดชอบต่อสังคม** จำนวน 15 รางวัล จากการพัฒนา “โครงการ กรุงไทยรักเกาะเต่า” ที่มุ่งมั่นพัฒนาชุมชนเกาะเต่าให้เข้มแข็ง สร้างอาชีพ สร้างรายได้ เพื่อให้ชุมชนพึ่งพาตนเองได้เป็นการยกระดับคุณภาพชีวิตในชุมชน พร้อมรักษาความสมดุลของธรรมชาติและสิ่งแวดล้อม และการพัฒนาโครงการกรุงไทยรักชุมชน มุ่งสร้างคุณค่าร่วมกับสังคม สนับสนุนการมีคุณภาพชีวิตที่ดีของชุมชน ผ่านการส่งเสริมอาชีพ สร้างรายได้ที่มั่นคง ควบคู่ไปกับการสนับสนุนความรู้ทางการเงิน ค่านิยมและทัศนคติด้านการเงินที่ดี เป็นการสร้างภูมิคุ้มกันด้วยการเสริมทักษะการบริหารจัดการ การแก้ปัญหาและรับมือกับสถานการณ์ต่างๆ ทั้งในระดับปัจเจก ระดับครัวเรือน และระดับชุมชน เพื่อให้ทุกฝ่ายสามารถพึ่งพาตนเองได้อย่างยั่งยืน โดยมีรางวัลที่โดดเด่นคือ รางวัลรางวัล Best Social Impact Bank Thailand จาก Capital Finance International (CFI) สหราชอาณาจักร 3 ปีซ้อน และรางวัล Sustainability Awards จาก The Business Intelligence Group สหรัฐอเมริกา 2 ปีซ้อน

**รางวัลผลิตภัณฑ์และบริการ** จำนวน 4 รางวัล จากความสำเร็จในการพัฒนาผลิตภัณฑ์และบริการที่ทันสมัย ตอบโจทย์ลูกค้าอย่างตรงจุด ทั้งการพัฒาบริการ WE CARE เพื่อสร้างสรรค์ประสบการณ์ที่ดียิ่งขึ้นให้กับลูกค้าที่สาขาธนาคาร เป็นการรับฟังความคิดเห็นจากลูกค้าที่ใช้บริการผ่านสาขา เพื่อให้สามารถแก้ไขปัญหาได้อย่างทันท่วงที สร้างความประทับใจและประสบการณ์ที่ดีให้กับลูกค้า รางวัลการพัฒนาทรัพยากรบุคคล โดยมีรางวัลที่โดดเด่นคือ รางวัล Excellence in Customer Service (Banking) - Thailand 2003 จากนิตยสาร The Global Economics สหราชอาณาจักร

**รางวัลการพัฒนาทรัพยากรบุคคล** จำนวน 4 รางวัล จากการพัฒนาแอปพลิเคชัน ONE Krungthai เป็นซูเปอร์แอปฯ สำหรับพนักงานธนาคารกรุงไทย อำนวยความสะดวกในการทำงานทุกด้าน เพิ่มประสิทธิภาพการจัดการองค์กร สร้าง DNA ขับเคลื่อนกรุงไทยคุณธรรม ยกระดับบริการลูกค้า มุ่งสู่องค์กรดิจิทัล ธนาคารกรุงไทย มุ่งมั่นพัฒนานวัตกรรมและเทคโนโลยี ขับเคลื่อนธนาคารสู่องค์กรดิจิทัล ยกระดับการดำเนินงานทุกด้าน เพื่อขับเคลื่อนองค์กรให้เติบโตอย่างยั่งยืนในทุกมิติ โดยมีรางวัลที่โดดเด่นคือ รางวัล Human Resources Excellence Awards 2023 - Excellence in the Use of HR Tech จากสถาบัน Human Resources Online สิงคโปร์

**รางวัล Digital Banking**  จำนวน 1 รางวัล คือ Top Publisher Awards 2023 จาก บริษัท Data.ai สหรัฐอเมริกา ในฐานะธนาคารที่ประสบความสำเร็จในการพัฒนาดิจิทัลแพลตฟอร์มที่ตอบโจทย์ผู้ใช้งาน ทำให้จำนวนผู้ใช้งานเพิ่มขึ้นต่อเนื่องและมียอดดาวน์โหลดแอปพลิเคชันมากในธุรกิจกลุ่มธนาคาร ทั้งแอปฯ เป๋าตัง แอปฯ ถุงเงิน สะท้อนความสำเร็จพัฒนาผลิตภัณฑ์และบริการดิจิทัล ตอบโจทย์ผู้ใช้บริการทุกกลุ่มในทุกมิติ

**ทีม Marketing Strategy**

**27 ธันวาคม 2566**